Projektas

LIETUVOS RESPUBLIKOS SEIMO
PASIPRIEŠINIMO OKUPACINIAMS REŽIMAMS DALYVIŲ IR NUO OKUPACIJŲ NUKENTĖJUSIŲ ASMENŲ TEISIŲ IR REIKALŲ KOMISIJOS
2014 METŲ ATASKAITA  

Komisijos posėdžiai. 2014 metais įvyko 12 komisijos ir 4 Visuomeninės tarybos posėdžiai, dalis jų buvo bendri. Komisijos posėdžiuose buvo svarstomi įstatymų papildymo ir pakeitimo įstatymai: Lietuvos Respublikos asmenų, nukentėjusių nuo 1939–1990 metų okupacijų, teisinio statuso įstatymo 3 straipsnio papildymo ir pakeitimo, Įstatymo papildymo 72 straipsniu įstatymo projektas (XIIP-762), Lietuvos Respublikos pasipriešinimo 1940–1990 metų okupacijoms dalyvių teisinio statuso įstatymo 3 ir 5 straipsnių pakeitimo ir papildymo įstatymo projektas  (XIIP-1007), Lietuvos Respublikos valstybinių pensijų įstatymo Nr. I-730 3 ir 14 straipsnių pakeitimo įstatymo projektas (XIIP-1923), Lietuvos Respublikos asmenų, nukentėjusių nuo 1939–1990 metų okupacijų, teisinio statuso įstatymo Nr. VIII-342 71 straipsnio pakeitimo įstatymo projektas (XIIP-2030), Dėl Lietuvos Respublikos asmenų, represuotų už pasipriešinimą okupaciniams režimams, teisių atkūrimo įstatymo pakeitimo įstatymo projektas (XIP-4440). Taip pat nagrinėti aktualūs klausimai dėl Politinių kalinių ir tremtinių bei jų šeimų narių sugrįžimo į Lietuvą veiklos 2013–2015 metų plano, dėl pagyvenusių žmonių paramos programos, dėl valstybinio socialinio draudimo ir pensijų sistemos pertvarkos gairių, dėl nukentėjusių asmenų valstybinių pensijų.
Didelis dėmesys buvo skiriamas okupacijų žalos atlyginimui, pilietiniam ugdymui programos mokyklose, tremties ir rezistencijos muziejų veiklos studijai, sušaudytų buvusių Lietuvos Respublikos ministrų atminimo įamžinimui. Vyko vienas išvažiuojamasis posėdis į pogrindžio spaustuvę-muziejų ir Garliavos Juozo Lukšos gimnaziją.
Komisijos posėdžiuose buvo diskutuojama dėl nukentėjusių asmenų statuso atskiroms žmonių kategorijoms (globos namų auklėtiniams, gimusiems 1939–1953 metais). Buvo svarstomi ir parlamentinės kontrolės klausimai. Komisija dirbo drauge su Visuomenine taryba, išklausė jos ataskaitą. 
Komisija savo posėdžiuose svarstė piliečių keliamas problemas, jų laiškus ir kitus klausimus. Kreipėsi į Lietuvos Respublikos kultūros ministeriją dėl kapavietės Tit Ari (Rusijoje) gyvenvietėje tvarkymo, dėl bendrijos „Lemtis“ projekto finansavimo. Buvo kreiptasi į Lietuvos Respublikos generalinę prokuratūrą ir Lietuvos gyventojų genocido ir rezistencijos tyrimo centrą dėl nusikaltimų žmoniškumui ir genocido nusikaltimų atvejų tyrimo, 
Komisijos nariai nuolat buvo supažindinami su gyventojų laiškuose keliamomis problemomis.
Bendradarbiavimas su kitomis institucijomis. Komisija nuolat bendradarbiavo su Lietuvos gyventojų genocido ir rezistencijos tyrimo centru, Pasipriešinimo dalyvių (rezistentų) teisių komisija, Lietuvos gyventojų genocido ir rezistencijos tyrimo, aukų rėmimo ir atminimo įamžinimo fondu. Buvo konsultuojamasi dėl žmonių laiškų, kuriuose keliamos teisinio statuso pripažinimo problemos, aiškinamasi dėl rengiamų įstatymų, jų papildymų bei pakeitimų projektų realių taikymo ir įgyvendinimo galimybių bei problemų. Pasipriešinimo dalyvių (rezistentų) teisių komisija nuolat pateikdavo savo nuomonę dėl jau galiojančių įstatymo nuostatų. 
Komisija bendravo ir keitėsi informacija bei leidiniais su Genocido aukų muziejumi. 
Įstatymų projektai. Komisija užregistravo keletą įstatymų projektų, taip pat kuravo anksčiau registruotus, bet dar nepriimtus įstatymų projektus. Pagrindiniai iš jų:  
Lietuvos Respublikos pasipriešinimo 1940–1990 metų okupacijoms dalyvių teisinio statuso įstatymo 3 ir 5 straipsnių pakeitimo ir papildymo įstatymo projektas (XIIP-1007). Projekto tikslas – atstatyti istorinį teisingumą, į įstatymu reguliuojamą pasipriešinimo dalyvių grupę įrašant nepatekusiems nuo antrosios sovietinės okupacijos nukentėjusius asmenis.
Lietuvos Respublikos valstybinių pensijų įstatymo Nr. I-730 3 ir 14 straipsnių pakeitimo įstatymo  projektas (XIIP-1923). Projekto tikslas – sudaryti galimybę pasirinkti valstybinę našlių ar našlaičių pensiją arba nukentėjusių asmenų valstybinę pensiją.
   Lietuvos Respublikos asmenų, nukentėjusių nuo 1939-1990 metų okupacijų, teisinio statuso įstatymo Nr. VIII-342 71 straipsnio pakeitimo įstatymo projektas (XIIP-2030).  Projekto tikslas – įteisinti 1939–1953 metais gimusiems ir be abiejų tėvų globos likusiems bei vaikų globos įstaigose augusiems asmenims buvusio beglobio vaiko teisinį statusą.
  Lietuvos gyventojų genocido ir rezistencijos tyrimo centro įstatymo preambulės ir 5 straipsnio pakeitimo ir papildymo įstatymo projektas (XIIP-4700(2). Projekto tikslas – užtikrinti istorinės atminties, apimančios tremties ir rezistencijos laikotarpį, sklaidą, išsaugoti laisvės kovotojų atminimą, įamžinant ir išsaugojant su jų veiklą susijusias vietas. Lietuvos gyventojų genocido ir rezistencijos centras taptų tremties ir rezistencijos muziejų veiklą koordinuojančia institucija.
    Lietuvos Respublikos Seimo nutrimo dėl Lietuvos Respublikos Seimo nutarimo "Dėl Lietuvos gyventojų genocido ir rezistencijos tyrimo centro nuostatų patvirtinimo" papildymo projektas (XIIP-4702). Projekto tikslas – papildyti Lietuvos gyventojų genocido ir rezistencijos tyrimo centro nuostatus, numatant, kad šis Centras formuoja valstybinę politiką tremties ir rezistencijos muziejų srityje: koordinuoja tremties ir rezistencijos muziejų objektų veiklą, steigia regioninius tremties ir rezistencijos muziejinius objektus koordinuojančius centrus ir teikia jiems metodinę pagalbą.
       Lietuvos Respublikos rinkliavų įstatymo 6 straipsnio pakeitimo įstatymo projektas (XIP-2755). Projekto tikslas – atleisti nuo valstybės rinkliavos už tapatybės kortelės ir paso išdavimą bei keitimą pasipriešinimo (rezistencijos) dalyviai ir politiniai kaliniai bei tremtiniai, kurie iki  2007-09-18 Lietuvos Respublikos rinkliavų įstatymo pataisų, turėjo teisę į šią lengvatą.
            Seimo pavedimu Komisija buvo paskirta papildoma komisija 3 įstatymų projektams.
            Laiškai. Komisija gavo 67 įvairių organizacijų, žinybų, piliečių laiškus, prašymus, skundus. Daugumoje laiškų keliamos nukentėjusio asmens statuso pripažinimo problemos, kurios aptariamos ir komisijos posėdžiuose. Taip pat žmonės domisi nukentėjusių asmenų valstybinių pensijų skyrimu ir mokėjimu, socialinėmis lengvatomis. Be to, kas dieną į Komisiją kreipiasi piliečiai įstatymų išaiškinimo klausimais. Jiems visada suteikiama konsultacija įstatymų taikymo ir kitais klausimais. Daugelyje laiškų – sudėtingi, problemiški klausimai, reikalaujantys, detalaus ir tikslaus atsakymo. Dauguma tų klausimų yra nagrinėjami Komisijos posėdžiuose. Reikia pažymėti, kad daug interesantų atvyksta į priėmimus ar kreipiasi telefonu. Buvo paruošti ir išsiųsti 53 raštai.
Renginiai, paminėjimai, paminklų atidengimas. 
Komisija organizavo ir dalyvavo šiuose renginiuose, konferencijose, parodose ir paminėjimuose:
2014 m. sausio 22 d. –  vasario 14 d. parodos skirtos Lietuvos politinių kalinių ir tremtinių sąjungos veiklos 25-mečiui, Seimo II rūmų parodų galerijoje eksponavimas. Parodoje apžvelgiami pagrindiniai Lietuvos politinių kalinių ir tremtinių sąjungos (LPKTS) veiklos aspektai: tremties ir rezistencijos atminimo įamžinimo darbų akimirkos, tremtinių palaikų pargabenimas į Lietuvą, Lietuvos partizanų palaikų perlaidojimas, tremtinių kapų tvarkymas Sibire, jaunimo ugdymas tautine ir patriotine dvasia. Parodoje pateikiamos nuotraukos iš politinių kalinių ir tremtinių sąskrydžio Ariogaloje, Gedulo ir Vilties dienos minėjimų, tremtinių dainų ir poezijos švenčių. 
2014 m. vasario 15 d. Vasario 16-osios deklaracijos paminėjimas Minaičiuose.
2014 m. vasario 20 d. knygos „Laisvės kovotojų prisiminimai“ (VIII dalis) pristatymas. Knygoje atvirai pateikiami tikri, neiškraipyti faktai apie dar ir dabar dažnai nutylimą labai tragišką Lietuvos istorijos laikotarpį, kai žmogiškumas dažnai kirsdavosi su išdavyste, siekis išlikti gyvam -- su draugyste, sąžine  ir mirtimi.  Knyga  skirtos to sudėtingo laikotarpio amžininkų atminimui. Knygoje pateikti šiaurės Rytų Lietuvos laisvės kovotojų prisiminimai, spausdinama archyvinė medžiaga apie MGB agentų smogikų veiklą.
2014 m. vasario 21 d. forumas „Tiesos liudijimai“, kuriame pristatyta Nikitos Petrovo knyga „Budeliai. Jie vykdė Stalino užsakymus“. 
2014 m. vasario 22 d. konferencija, skirta 65-osioms Lietuvos Laisvės Kovos Sąjūdžio Tarybos 1949 m. vasario 16 d. Deklaracijos metinėms paminėti.
2014 m. kovo 3 – 24 d. tekstilininkės Irenos Piliutytės gobelenų paroda „Stebuklo beieškant“. Paroda skirta Lietuvos nepriklausomybės atkūrimo ir Knygnešio dienoms paminėti.  Menininkės gobelenuose – Lietuvos kultūros veikėjų, raštijos pradininkų portretai. Klasikine gobeleno technika išausti Maironio, Vydūno, Martyno Mažvydo, Kristijono Donelaičio, Mikalojaus Daukšos ir kitų iškilių asmenybių atvaizdai.
2014 m. kovo 26 d. kilnojamosios parodos „Sibire ant beržo tošies rašyti laiškai“ atidarymas. Gulago lageriuose įkalinti ir į atokias Sovietų Sąjungos vietas ištremti žmonės siuntė artimiesiems laiškus, rašytus ant beržo tošies. Dabar ypatinga retenybe laikomi tokie laiškai liudija jų autorių gyvenimo vingius, gebėjimą priešintis sovietiniam režimui, siekį išsaugoti tautinį tapatumą ir savigarbą. 
2014 m. kovo 27 d. minėjimas, skirtas 1949 m. kovo 25–28 d. trėmimo metinėms pažymėti. Per 1949 m. kovo mėn. surengtą „Bangų mūšos“ operaciją iš Latvijos ištremta daugiau nei 44 tūkst.,  iš Lietuvos – apie 30 tūkst. žmonių.
2014 m. balandžio 16 d. forumas-minėjimas „Bangų mūša“ – 1949 m. masiniai trėmimai Baltijos valstybėse“.
2014 m. gegužės 17 d. partizanų pagerbimo, kariuomenės ir visuomenės vienybės dienos paminėjimas Rokiškio krašto muziejaus padalinyje, Laisvės kovų istorijos muziejuje Obeliuose.
2014 m. gegužės 18 d. atminimo ženklo-paminklo Antanui Kraujeliui Verbiškių k. Utenos r. atidengimas.
2014 m. gegužės 22 d. minėjimas, skirtas 1948 m. gegužės 22 d. trėmimo metinėms pažymėti.
2014 m. birželio 3–16 d. parodos „Už Uralo, žemės galo“, skirtos Gedulo ir vilties dienai paminėti, eksponavimas. Kilnojamoji paroda supažindina su geografiniais skirtumais, būstų ir darbų specifika, gamtinių sąlygų įvairovės formuojamomis vietovėmis, į kurias 1941 m. ir 1945–1953 m. buvo ištremti ar įkalinti lageriuose Lietuvos gyventojai. Komija, Jakutija, Magadanas, Irkutskas, Krasnojarskas, Altajus, Novosibirskas, Kazachija, Tadžikija – šių teritorijų gamtinės sąlygos buvo skirtingai sunkios lietuviams. Nuo jų labai priklausė darbai, kuriuos reikėjo dirbti tremtyje. Amžino įšalo žemėje, kur žemdirbyste verstis buvo neįmanoma, lietuviai tremtiniai privalėjo žvejoti; taigoje – kirsti medžius, rinkti sakus, plukdyti sielius; naudingųjų iškasenų rajonuose buvo verčiami dirbti šachtose ir kasyklose; tolimosios Tadžikijos plantacijose – rinkti medvilnę. Maisto stygiaus, nuolatinių nepriteklių ir ligų kamuojamiems, sunkų fizinį darbą dirbantiems politiniams kaliniams bei tremtiniams iš Lietuvos Sovietų Sąjungos gamta buvo baisi ir pragaištinga.
2014 m. birželio 4 d. susipažinimas su Garliavos Juozo Lukšos gimnazijos muziejumi ir pilietinio patriotinio ugdymo ir rezistencinio paveldo puoselėjimo veikla gimnazijoje. Čečėnijos aikštėje apžiūrėta atminties sienelė, kurioje įamžintos prieškario ir dabar atkurtos ir veikiančios pilietinės-patriotinės organizacijos. 

Komisijos nariai pagerbė Drapakampio miške žuvusius kovotojus už laisvę, apžiūrėjo toje vietoje įrengtą žeminę. Taip pat apsilankė pogrindžio spaustuvėje-muziejuje, kurį sovietmečiu įrengė Vytautas Andziulis ir Vytautas Bacevičius. Čia, pogrindyje, nuo pirmųjų okupacijos dienų buvo spausdinami laikraščiai, neperiodiniai leidiniai, poezijos knygos, maldaknygės.

2014 m. birželio 11–16 d. Taišeto lagerių politinių kalinių fotografijų paroda, asmeninės taišetlagiečių tremties relikvijos bei leidiniai.
2014 m. birželio 13 d. Taišeto lagerių politinių kalinių suvažiavimas ir Natalijos Gudonytės knygos „Naikintos, bet nenugalėtos kartos kelias grafikoje“ pristatymas. Pirmasis buvusių Taišeto lagerių politinių kalinių suvažiavimas įvyko 1994 metų gegužės mėnesį Kaune. Šis suvažiavimas – dešimtasis. Į jį susirinks politiniai kaliniai, 1948–1958 metais kalėję Taišeto-Bratsko ypatingai uždaro griežto režimo lageriuose. Tai naikinta, bet nenugalėta karta, žmonės, iš kurių buvo pavogta jaunystė, bet meilė Tėvynei ir viltis padėjo nepalūžti. Visa tai sugulė į knygų puslapius. Politiniai kaliniai savo prisiminimuose ir grafikos darbuose pasakoja apie pasipriešinimo kovas, papročius ir moralines vertybes.
2014 m. birželio 14 d. Gedulo ir Vilties dienos minėjimas. Šiai dienai paminėti skirtos dailininko Henriko Cipario tapybos darbų parodos „Raudoni laikai“ atidarymas, Valentino Algirdo Kaliūno retrospektyvinė tapybos ir fotografijų parodos „Tremtinio širdies godos“ ir kilnojamosios parodos „Rainių tragedija: atmintis gyva“ eksponavimas. 
2014 m. birželio 15 d. pirmųjų masinių tremčių minėjimas prie Laptevų jūros tremtinių brolijos ,,Lapteviečiai“ žeminukės-jurtos Lietuvos liaudies buities muziejuje Rumšiškėse.
2014 m. birželio 22 d. paminklo 1941 m. birželio sukilėliams ir sovietinėms aukoms atminti atidengimo ceremonija Rokiškio r. Obeliuose.
2014 m. liepos 1 – rugpjūčio 1 d. Onos Staskevičienės parodos „Dedikacija“, skirtos Valstybės (Lietuvos Karaliaus Mindaugo karūnavimo) dienai pažymėti, eksponavimas. Paroda „Dedikacija“ skirta valstybei, iškiliems Lietuvos žmonėms, knygnešiams, žmogui, laisvei. 
2014 m. rugpjūčio 2 d. Lietuvos tremtinių, politinių kalinių ir Laisvės kovų dalyvių sąskrydis „Su Lietuva širdy“. 
2014 m. spalio 2 d. minėjimas, skirtas 1951 m. spalio 2 d. trėmimo metinėms pažymėti. 
2014 m. lapkričio 26 d. paroda, skirta partizaninių kovų pradžios 70-mečiui, „Karinė priesaika istorinių lūžių laikotarpiais“. 
2014 m. gruodžio 3 d. parodos „Tautiškos giesmės kelias į tautą“ pristatymas. Inžinieriaus Romo Treiderio parengtoje parodoje pristatoma Tautiškos giesmės gimtinė Vladislavovas (dabar Kudirkos Naumiestis), kur giesmė buvo sukurta, ir kelias į Tilžę (dabar Sovetskas, Rusijos Federacija), kur pasirodė pirmosios jos publikacijos. Parodoje pasakojama, kaip Tautiška giesmė įsišaknijo mūsų tautoje, kaip jos priesakai buvo įprasminti atvirukuose. Parodoje eksponuojami ir pašto ženklai bei vokai, plakatai, fotografijose užfiksuoti paminklai su himno žodžiais.
2014 m. gruodžio 3 d. parodos „Karas po karo“ pristatymas ir konferencija „1944-ieji – partizaninio pasipriešinimo pradžia“. 

[bookmark: _GoBack]Komisija organizavo ar prisidėjo, organizuojant šias išvykas-paminėjimus:
2014 m. rugsėjo 13 d. Komisija su Lietuvos politinių kalinių ir tremtinių sąjunga organizavo žygį Algimanto apygardos partizanų kovų keliais Rokiškio rajone.
2014 m. spalio 25 d. Komisija su Lietuvos politinių kalinių ir tremtinių sąjunga organizavo žygį Tauro apygardos partizanų takais.
2013 m. lapkričio 6 d. pažintinio maršruto „Algimanto apygardos partizanų kovų takais“ atidarymas Šimonių girioje. 


Komisija padeda organizuojant įvairius politinių kalinių ir tremtinių renginius, parodas ar leidinius, pataria jiems aktualiais klausimais. Komisija tvarko Rezistencijos internetinį tinklalapį. Komisijai aktyviai talkina prie Komisijos iš tremtinių, politinių kalinių ir pasipriešinimo dalyvių organizacijų atstovų sudaryta Visuomeninė taryba. 

